*****

ΚΑΝΟΝΙΣΜΟΣ (ΕΟΚ) αριθ. 79/85 ΤΗΣ ΕΠΙΤΡΟΠΗΣ

της 11ης Ιανουαρίου 1985

για την τροποποίηση του κανονισμού (ΕΟΚ) αριθ. 2213/76 περί της πωλήσεως αποκορυφωμένου γάλακτος σε σκόνη από τα δημόσια αποθέματα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1557/84 (2), και ιδίως το άρθρο 7 παράγραφος 5,

Εκτιμώντας:

ότι ο κανονισμός (ΕΟΚ) αριθ. 2213/76 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3030/84 (4), προβλέπει την πώληση αποκορυφωμένου γάλακτος σε σκόνη από το δημόσιο απόθεμα σε τιμή ίση με την τιμή παρέμβασης επαυξημένη κατά 0,5 ECU ανά 100 χιλιόγραμμα·

ότι η αγορά του αποκορυφωμένου γάλακτος σε σκόνη χαρακτηρίζεται από μεγάλη ζήτηση· ότι, συνεπεία σημαντικών παραδόσεων που πρέπει να πραγματοποιηθούν στα πλαίσια του κανονισμού (ΕΟΚ) αριθ. 1354/83 της Επιτροπής της 17ης Μαΐου 1983 για τις γενικές λεπτομέρειες της διακίνησης και της χορήγησης αποκορυφωμένου γάλακτος σε σκόνη, βουτύρου και βουτυρελαίου στο πλαίσιο της επισιτιστικής βοήθειας (5), όπως τροποποιήθηκε τελευταία από τον κανονισμό (ΕΟΚ) αριθ. 1886/83 (6), πρέπει να τεθεί στη διάθεση των εμπορευομένων η αυτή ποσότητα αποκορυφωμένου γάλακτος σε σκόνη από το δημόσιο απόθεμα, σε μειωμένη τιμή, ώστε να αποφευχθεί η περαιτέρω αύξηση της τιμής του αποκορυφωμένου γάλακτος σε σκόνη για τους εμπορευομένους λόγω της κοινοτικής δράσης επισιτιστικής βοήθειας ·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 2 παράγραφος 1 του κανονισμού (ΕΟΚ) αριθ. 2213/76 προστίθεται το ακόλουθο εδάφιο:

«Εντούτοις, οι ενδιαφερόμενοι που παρέχουν την απόδειξη ότι έχουν οριστεί από τον οργανισμό παρέμβασης για να προμηθεύσουν ποσότητα αποκορυφωμένου γάλακτος σε σκόνη που προέρχεται από την αγορά, στο πλαίσιο του κανονισμού (ΕΟΚ) αριθ. 1354/83, έχουν τη δυνατότητα να αγοράσουν, στο πλαίσιο του παρόντος κανονισμού, ποσότητα κατώτερη ή ίση αποκορυφωμένου γάλακτος σε σκόνη σε τιμή, στη «θύρα της αποθήκης», ίση με την τιμή αγοράς που εφαρμόζεται κατά τη στιγμή της σύναψης του συμφωνητικού πώλησης, μειωμένη κατά 3 ECU ανά 100 χιλιόγραμμα. Το συμφωνητικό πώλησης συντάσσεται εντός προθεσμίας ενός μηνός μετά τη λήξη της περιόδου φόρτωσης που καθορίζεται για την προμήθεια της σχετικής επισιτιστικής βοήθειας.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Ιανουαρίου 1985.

Για την Επιτροπή

Frans ANDRIESSEN

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 150 της 6. 6. 1984, σ. 6.

(3) ΕΕ αριθ. L 249 της 11. 9. 1976, σ. 6.

(4) ΕΕ αριθ. L 287 της 31. 10. 1984, σ. 18.

(5) ΕΕ αριθ. L 142 της 1. 6. 1983, σ. 1.

(6) ΕΕ αριθ. L 187 της 12. 7. 1983, σ. 29.